b"\n_START_ARTICLE_\nSant Esteve de Cantallops\n_START_SECTION_\nDescripci\xc3\xb3\n_START_PARAGRAPH_\nEsgl\xc3\xa9sia situada al centre del poble el campanar de la qual \xc3\xa9s una torre de l'antiga muralla. \xc3\x89s una esgl\xc3\xa9sia de dues naus de cap\xc3\xa7alera carrada que ha sofert nombroses transformacions al llarg dels segles. A la fa\xc3\xa7ana s'hi pot veure la portalada de dos arcs, un de mig punt i l'altre apuntat; s'hi obren tamb\xc3\xa9 dues finestres d'arcs de mig punt, transformades; s\xc3\xb3n de doble esqueixada. Al costat nord hi ha les capelles laterals, afegides el segle XVIII. La nau septentrional posseeix volta de can\xc3\xb3 i la del costat de migdia \xc3\xa9s de quart de cercle. Tot l'interior \xc3\xa9s cobert de cal\xc3\xa7 i pintat modernament. Al costat de la porta hi ha una l\xc3\xa0pida g\xc3\xb2tica datada l'any 1320.\n_START_SECTION_\nHist\xc3\xb2ria\n_START_PARAGRAPH_\nEncara que l'esgl\xc3\xa9sia apareix documentada ja el 844 com a possessi\xc3\xb3 del Monestir de Sant Quirze de Colera, sembla que l'actual edifici data principalment del segle XIII. Joan Badia i Homs creu que aquesta primera not\xc3\xadcia es tracta d'una falsificaci\xc3\xb3 per part dels monjos de Colera que volgueren justificar, mitjan\xc3\xa7ant aquest document suposadament promulgat per Carles el Calb, els seus drets sobre diverses esgl\xc3\xa9sies de la zona. Segons ell aquest document va ser redactat el segle XIII. Aix\xc3\xad doncs, les primeres not\xc3\xadcies segures que posse\xc3\xafm s\xc3\xb3n del 1279 i 1290 quan se l'esmenta amb el nom d'Ecclesia de Catalupis. L'esgl\xc3\xa9sia actual era l'antiga capella del castell."